CELEX: 32022R0782
Language: el
Date: 2022-05-18 00:00:00
Title: Εκτελεστικός κανονισμός (ΕΕ) 2022/782 της Επιτροπής της 18ης Μαΐου 2022 για την ανάκληση της έγκρισης της δραστικής ουσίας isopyrazam (ισοπυραζάμη), σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά, για την τροποποίηση του εκτελεστικού κανονισμού (ΕΕ) αριθ. 540/2011 της Επιτροπής, και για την κατάργηση του εκτελεστικού κανονισμού (ΕΕ) αριθ. 1037/2012 (Κείμενο που παρουσιάζει ενδιαφέρον για τον ΕΟΧ)

19.5.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 140/3
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2022/782 ΤΗΣ ΕΠΙΤΡΟΠΗΣ
         της 18ης Μαΐου 2022
         για την ανάκληση της έγκρισης της δραστικής ουσίας isopyrazam (ισοπυραζάμη), σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά, για την τροποποίηση του εκτελεστικού κανονισμού (ΕΕ) αριθ. 540/2011 της Επιτροπής, και για την κατάργηση του εκτελεστικού κανονισμού (ΕΕ) αριθ. 1037/2012
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚH ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (1), και ιδίως το άρθρο 21 παράγραφος 3 και το άρθρο 78 παράγραφος 2,
         Εκτιμώντας τα ακόλουθα:
         
                     (1)
                  
                  
                     Με τον εκτελεστικό κανονισμό (ΕΕ) αριθ. 1037/2012 της Επιτροπής (2) εγκρίθηκε η ουσία isopyrazam (ισοπυραζάμη) ως δραστική ουσία σύμφωνα με τον κανονισμό (ΕΚ) αριθ. 1107/2009 και συμπεριλήφθηκε στο μέρος Β του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (3).
                  
               
                     (2)
                  
                  
                     Στις 10 Δεκεμβρίου 2020 η επιτροπή αξιολόγησης κινδύνων του Ευρωπαϊκού Οργανισμού Χημικών Προϊόντων εξέδωσε γνώμη (4) σύμφωνα με το άρθρο 37 παράγραφος 4 του κανονισμού (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου (5), στην οποία κατέληξε στο συμπέρασμα ότι η ουσία isopyrazam πληροί τα κριτήρια για να ταξινομηθεί ως τοξική για την αναπαραγωγή κατηγορίας 1Β και καρκινογόνος κατηγορίας 2.
                  
               
                     (3)
                  
                  
                     Ως εκ τούτου, με τον κατ’ εξουσιοδότηση κανονισμό (ΕΕ) 2022/692 της Επιτροπής (6) τροποποιήθηκε το παράρτημα VI του κανονισμού (ΕΚ) αριθ. 1272/2008 και ταξινομήθηκε η ουσία isopyrazam ως τοξική για την αναπαραγωγή κατηγορίας 1Β.
                  
               
                     (4)
                  
                  
                     Σύμφωνα με το σημείο 3.6.4 του παραρτήματος II του κανονισμού (ΕΚ) αριθ. 1107/2009, μια δραστική ουσία εγκρίνεται μόνον εάν δεν έχει ταξινομηθεί ή δεν πρέπει να ταξινομηθεί, σύμφωνα με τις διατάξεις του κανονισμού (ΕΚ) αριθ. 1272/2008, ως τοξική για την αναπαραγωγή κατηγορίας 1Β, εκτός εάν η έκθεση των ανθρώπων σε αυτή την ουσία που περιέχεται σε φυτοπροστατευτικό προϊόν είναι, σε ρεαλιστικές προτεινόμενες συνθήκες χρήσης, αμελητέα.
                  
               
                     (5)
                  
                  
                     Σε ό,τι αφορά τις αντιπροσωπευτικές χρήσεις της ουσίας isopyrazam, τα κατάλοιπα της ουσίας isopyrazam στα τρόφιμα και τις ζωοτροφές υπερβαίνουν την προκαθορισμένη τιμή κατά την έννοια του άρθρου 18 παράγραφος 1 στοιχείο β) του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου (7) και, επομένως, δεν πληρούται ο όρος της αμελητέας έκθεσης σε σχέση με τη διατροφική έκθεση.
                  
               
                     (6)
                  
                  
                     Συνεπώς, η ουσία isopyrazam δεν πληροί πλέον το κριτήριο για την έγκριση που προβλέπεται στο σημείο 3.6.4 του παραρτήματος II του κανονισμού (ΕΚ) αριθ. 1107/2009.
                  
               
                     (7)
                  
                  
                     Σύμφωνα με το άρθρο 21 παράγραφος 1 του κανονισμού (ΕΚ) αριθ. 1107/2009, η Επιτροπή ενημέρωσε τα κράτη μέλη, την Ευρωπαϊκή Αρχή για την Ασφάλεια των Τροφίμων και τον αιτούντα ότι θεωρεί ότι το κριτήριο έγκρισης που ορίζεται στο σημείο 3.6.4 του παραρτήματος II του κανονισμού (ΕΚ) αριθ. 1107/2009 δεν μπορεί πλέον να πληρούται, δεδομένου ότι η ουσία isopyrazam πληροί τα κριτήρια για να ταξινομηθεί ως τοξική για την αναπαραγωγή κατηγορίας 1Β, και κάλεσε τον αιτούντα να υποβάλει τις παρατηρήσεις του.
                  
               
                     (8)
                  
                  
                     Ο αιτών δεν προσκόμισε πληροφορίες που να αποδεικνύουν αμελητέα έκθεση ούτε στοιχεία που να αποδεικνύουν ότι πληρούνται οι όροι του άρθρου 4 παράγραφος 7 του κανονισμού (ΕΚ) αριθ. 1107/2009, σχετικά με ουσίες που είναι απαραίτητες για τον έλεγχο σοβαρού κινδύνου για την υγεία των φυτών που δεν μπορεί να αντιμετωπιστεί με άλλα διαθέσιμα μέσα.
                  
               
                     (9)
                  
                  
                     Συνεπώς, κρίνεται σκόπιμο να ανακληθεί η έγκριση της ουσίας isopyrazam.
                  
               
                     (10)
                  
                  
                     Ως εκ τούτου, το παράρτημα του εκτελεστικού κανονισμού (ΕΕ) αριθ. 540/2011 θα πρέπει να τροποποιηθεί αναλόγως και ο εκτελεστικός κανονισμός (ΕΕ) αριθ. 1037/2012 θα πρέπει να καταργηθεί.
                  
               
                     (11)
                  
                  
                     Θα πρέπει να δοθεί στα κράτη μέλη επαρκής χρόνος για την ανάκληση των αδειών κυκλοφορίας των φυτοπροστατευτικών προϊόντων που περιέχουν την ουσία isopyrazam.
                  
               
                     (12)
                  
                  
                     Για τα φυτοπροστατευτικά προϊόντα που περιέχουν την ουσία isopyrazam, στις περιπτώσεις που τα κράτη μέλη παραχωρούν περίοδο χάριτος σύμφωνα με το άρθρο 46 του κανονισμού (ΕΚ) αριθ. 1107/2009, η εν λόγω περίοδος δεν θα πρέπει να υπερβαίνει τους 6 μήνες από την ημερομηνία έναρξης ισχύος του παρόντος κανονισμού.
                  
               
                     (13)
                  
                  
                     Ο παρών κανονισμός δεν αποκλείει την υποβολή νέας αίτησης για την έγκριση της ουσίας isopyrazam, σύμφωνα με το άρθρο 7 του κανονισμού (ΕΚ) αριθ. 1107/2009.
                  
               
                     (14)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ανάκληση έγκρισης
            Η έγκριση της δραστικής ουσίας isopyrazam (ισοπυραζάμη) ανακαλείται.
         
         
            Άρθρο 2
            Τροποποίηση του εκτελεστικού κανονισμού (ΕΕ) αριθ. 540/2011
            Στο μέρος Β του παραρτήματος του εκτελεστικού κανονισμού (ΕΕ) αριθ. 540/2011, η σειρά 27 για την ουσία isopyrazam απαλείφεται.
         
         
            Άρθρο 3
            Μεταβατικά μέτρα
            Τα κράτη μέλη ανακαλούν τις άδειες κυκλοφορίας των φυτοπροστατευτικών προϊόντων που περιέχουν την ουσία isopyrazam ως δραστική ουσία το αργότερο έως τις 8 Σεπτεμβρίου 2022.
         
         
            Άρθρο 4
            Περίοδος χάριτος
            Κάθε περίοδος χάριτος που χορηγείται από τα κράτη μέλη σύμφωνα με το άρθρο 46 του κανονισμού (ΕΚ) αριθ. 1107/2009 εκπνέει το αργότερο στις 8 Δεκεμβρίου 2022.
         
         
            Άρθρο 5
            Κατάργηση
            Ο εκτελεστικός κανονισμός (ΕΕ) αριθ. 1037/2012 καταργείται.
         
         
            Άρθρο 6
            Έναρξη ισχύος
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 18 Μαΐου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 309 της 24.11.2009, σ. 1.
         
            (2)  Εκτελεστικός κανονισμός (ΕΕ) αριθ. 1037/2012 της Επιτροπής, της 7ης Νοεμβρίου 2012, για την έγκριση της δραστικής ουσίας isopyrazam, σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά, και την τροποποίηση του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (ΕΕ L 308 της 8.11.2012, σ. 15).
         
            (3)  Εκτελεστικός κανονισμός (ΕΕ) αριθ. 540/2011 της Επιτροπής, της 25ης Μαΐου 2011, σχετικά με την εφαρμογή του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου όσον αφορά τον κατάλογο των εγκεκριμένων δραστικών ουσιών (ΕΕ L 153 της 11.6.2011, σ. 1).
         
            (4)  Επιτροπή Αξιολόγησης Κινδύνων, «Γνώμη περί προτεινόμενης εναρμονισμένης ταξινόμησης και επισήμανσης, σε επίπεδο ΕΕ, της ουσίας «μάζα αντίδρασης 3-(διφθορομεθυλο)-1-μεθυλο-N-[(1RS,4SR,9RS)-1,2,3,4-τετραϋδρο-9-ισοπροπυλο-1,4-μεθανοναφθαλιν-5-υλο]πυραζολο-4-καρβοξαμίδιο και 3-(διφθορομεθυλο)-1-μεθυλο-N-[(1RS,4SR,9SR)-1,2,3,4-τετραϋδρο-9-ισοπροπυλο-1,4-μεθανοναφθαλιν-5-υλο]πυραζολο-4-καρβοξαμίδιο [σχετική περιεκτικότητα >78% σε ισομερή syn, <15% σε ισομερή anti]· isopyrazam (ισοπυραζάμη).» Αριθμός EC: - Αριθμός CAS: 881685-58-1 CLH-O-0000006915-65-01/F, εγκρίθηκε στις 10 Δεκεμβρίου 2020.
         
            (5)  Κανονισμός (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για την ταξινόμηση, την επισήμανση και τη συσκευασία των ουσιών και των μειγμάτων, την τροποποίηση και την κατάργηση των οδηγιών 67/548/ΕΟΚ και 1999/45/ΕΚ και την τροποποίηση του κανονισμού (ΕΚ) αριθ. 1907/2006 (ΕΕ L 353 της 31.12.2008, σ. 1).
         
            (6)  Κατ’ εξουσιοδότηση κανονισμός (ΕΕ) 2022/692 της Επιτροπής, της 16ης Φεβρουαρίου 2022, για την τροποποίηση, με σκοπό την προσαρμογή στην τεχνική και επιστημονική πρόοδο, του κανονισμού (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου για την ταξινόμηση, την επισήμανση και τη συσκευασία των ουσιών και των μειγμάτων (ΕΕ L 129 της 3.5.2022, σ. 1).
         
            (7)  Κανονισμός (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα η πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (ΕΕ L 70 της 16.3.2005, σ. 1).